Moning.
Tok bilong God i toksave na i diskraibim wok ol wokman bilong God i mas mekim. God yet i tokim yumi na dispela tok bilong God i mas stiaim olgeta tingting na olgeta pasin bilong yumi na i mas stiaim olgeta pasin bilong ol wokman bilong God (na maski tingting bilong yumi yet). Lukim Taitus 1:1-4….
1Mi Pol mi raitim dispela pas. Mi wokman bilong God na mi aposel bilong Jisas Krais. Mi stap olsem bilong strongim bilip bilong ol manmeri God i bin makim bilong kisim bek, na bilong strongim save bilong ol long trupela tok. Na trupela tok i save stiaim ol long pasin i holi, 2na i givim hop long ol long kisim laip i stap oltaim oltaim. Bipo tru, taim dispela graun i no kamap yet, God i bin promisim laip. Na God i no save giaman. 3Long rait taim Em i putim tok bilong Em long ol dispela samting long ples klia, na Em i yusim mi bilong autim dispela tok. God Bilong Sevim yumi i bin makim na tokim mi long autim tok bilong Em.
4Mi salim dispela pas long yu Taitus. Long wanpela bilip yu pikinini tru bilong mi. Papa God wantaim Krais Jisas Bilong Sevim yumi, i ken i mekim grasia long yu na mekim bel isi long yu.
Aposel Pol em i wokman bilong God. Na Pol i tokaut long 4-pela samting God i makim em bilong mekim.
1. God i makim wokman bilong strongim bilip bilong ol manmeri God i makim bilong kisim bek.
God i makim Pol wokman bilong Em, na wok bilong em i olsem, em i stap bilong strongim bilip bilong ol manmeri God i bin makim bilong kisim bek (lukim lain 1).
God i bin salim Pol i go long ailan Krit bilong autim gutnius bilong feitful wok bilong Jisas long diwai kros. Em i autim gutnius, na ol manmeri God i bin makim bilong kisim bek ol i harim, na Holi Spirit i opim ai na ia na bel bilong ol bai ol i bilipim na trastim God long kisim bek ol long feitful wok bilong Jisas long diwai kros. Long dispela rot God i givim (kamapim) bilip long ol wanwan manmeri Krit na i givim nupela laip long ol.
God yet i save givim (kamapim) bilip long ol manmeri Em i bin makim bilong kisim bek. Tasol Em i save yusim wokman bilong Em (lukim lain 3) bilong autim gutnius bilong feitful wok bilong Jisas bai ol i tanim bel na bilipim na trastim feitful wok bilong Jisas, na Em i yusim wokman bilong Em bilong strongim dispela bilipim na trastim long feitful wok bilong Jisas.
Long dispela as wokman bilong God mas autim gutnius bilong feitful wok bilong Jisas long diwai kros. Ol wokman i bisi long ol narapela samting na ol i no bisi long autim tok bilong feitful wok bilong Jisas long diwai kros, orait ol i no gutpela wokman bilong God.
2. God i makim wokman bilong strongim save bilong ol manmeri bilong God long trupela tok.
Na Pol i stap bilong mekim wok bilong strongim save bilong ol manmeri bilong God long trupela tok (lukim lain 1). Trupela tok em olgeta samting bilong wok bilong God long feitful wok bilong Jisas bilong kisim bek ol sinmanmeri Em i bin makim bilong kisim bek. Wokman bilong God mas mekim wok bilong skulim ol manmeri bilong God long olgeta samting bilong dispela gutnius bilong God.
Yumi mas save olsem, taim God i givim (kamapim) bilip long ol manmeri Em i makim bilong kisim bek, orait wok bilong wokman i no bilong skulim ol long olgeta samting bilong lotu na long wanwik bung na long wokim hauslotu, na long olgeta kain samting olsem. Nogat. Wok bilong wokman bilong God em bilong skulim ol long olgeta samting bilong gutnius bilong God long feitful wok bilong Jisas, bai ol i ken i save moa long God na save moa long Jisas na save moa long grasia bilong God long wok bilong Jisas.
Wokman i no save skulim yumi long olgeta samting bilong God long feitful wok bilong Jisas, orait yumi no ken i tingim olsem dispela man em i gutpela wokman bilong God.
3. God i makim wokman bilong stiaim ol manmeri bilong God i bihainim stretpela na gutpela pasin.
Lukim lain 1. Trupela tok em olgeta samting bilong wok bilong God long feitful wok bilong Jisas bilong kisim bek ol sinmanmeri Em i bin makim bilong kisim bek, na em i dispela samting i save stiaim ol manmeri bilong God long olgeta pasin i holi.
Trupela tok bilong feitful wok bilong Jisas i save senisim yumi na stiaim yumi i go long olgeta pasin i holi na stretpela na gutpela. Sapos yumi save liklik long grasia bilong God long feitful wok bilong Jisas, orait bai yumi senis liklik tasol, na yumi wokabaut liklik tasol long pasin i holi na stretpela na gutpela. Tasol sapos yumi save planti long grasia bilong God long feitful wok bilong Jisas, orait bai yumi lukim planti senis long laip bilong yumi, na stretpela pasin na pasin i holi bai makim planti samting long wokabaut na sindaun bilong yumi.
Trupela tok bilong olgeta samting God i wokim long feitful wok bilong Jisas bilong kisim bek yumi bai stiaim yumi na senisim yumi, bai yumi bihainim pasin i holi na i stretpela. Em olsem na wokman bilong God i mas bisi long skulim yumi long trupela tok.
4. God i makim wokman bilong givim hop long ol manmeri bilong God.
Lukim lain 1-2. Trupela tok bilong olgeta samting bilong grasia bilong God long feitful wok bilong Jisas i save givim hop long ol manmeri bilong God.
Hop em i samting long bel na tingting bilong yumi we yumi save trutru long yumi no inap lukim pe bilong sin bilong yumi na yumi bilip trutru God bai welkamim yumi long heven na yumi sindaun long nupela laip bilong oltaim oltaim. Na trupela tok bilong grasia bilong God long feitful wok bilong Jisas tasol i save kamapim dispela hop long bel na tingting bilong yumi.
Ol planti lotu i save rausim hop long yumi. Ol i tok olsem, “Yu yet yu mas stretim laip bilong yu na yu yet yu mas wokim ol gutpela pasin, bai God i kisim bek yu.” Dispela kain tok i save daunim hop long yumi na kamapim bel hevi tasol. Long wanem, yumi no fit long stretim laip bilong yumi na yumi no fit long wokim ol gutpela pasin, bai God i kisim bek yumi.
Ol manmeri God i bin makim bilong kisim bek na Holi Spirit i opim ai na ia na bel bilong ol na God i givim bilip long ol na ol i bilipim na trastim God long kisim bek ol long feitful wok bilong Jisas, orait ol i save olsem ol bai lukim nupela laip long heven. Long wanem, wok bilong Jisas i no inap feil. Tru tumas wok bilong Jisas tasol em i rot bilong God i kisim bek sin manmeri na long dispela as yumi i bilipim na trastim Jisas yumi gat hop i stap long bel bilong yumi na hop i kamapim bel isi na amamas long laip bilong yumi. Trupela tok bilong grasia bilong God long feitful wok bilong Jisas tasol i save kamapim hop long yumi i pas long Jisas na i trastim feitful wok bilong Jisas tasol.
Glenn.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn zho_Hans